Paasfees - Francois Malan - www.bybelkennis.co.za
Paasfees – Francois Malan
by Mitch Kalp · Published 27/02/2017 · Updated 27/02/2017
''n Leser vra:
Na vele soektogte op die webwerf en navrae by oumas en oupas: onthou ek nou van hierdie webwerf.
Sus moet 'n takie oor Paasfees doen en ek het gedink ek ken al die antwoorde…verkeerd
Ek trap klei en die tyd haal ons in.
Laat my die volgende vrae toe asb?
Ostern(Paasfees) Paasfees gevier in Duitsland….
Waarvandaan kom die woord "Paasfees"/ Easter/Ostern (1)
Paasfees as Christenfees: Kortliks 20 woorde wat vier Christene tydens Paasfees/Ostern?
Die datum verskil elke jaar, hoe word Paasfees datum vasgestel?
Paasfees bestaan uit 3 dae
Grundonnerstag (Donderdagaand van Paasfees)
Wat word herdenk die aand?
Karfreitag (Goeie Vrydag)
Hoe vier Duitsers die dag en wat eet hulle op die dag?
Hoe vier Duitsers Paas Sondag?
Ostereier(Paaseiers) Ontstaan, verf en versier betekenis, hoekom so bont geverf?
Osterfeuer (Paasfeesvuur) Hoekom die groot vure waar kom die tradisie vandaan? Hoekom doen hulle vandag nog?
Prof. Francois Malan antwoord;
1 Die Hebreeuse woord pasag beteken 'verbygaan,' 'oorslaan,' 'spaar' Engels 'pass over.' Die Here het vir Moses in Eksodus 12:13,23 gesê dat die huise waar die bloed aan die kosyne gesmeer is (Eks 12:7) sal Hy oorslaan en die slag waarmee Hy die Egiptenaars gaan tref, deur elke eersgeborene dood te maak (Eks 12:12), sal die Israeliete nie tref nie. Daarmee is die Israeliete bevry uit hulle slaweskap in Egipte en het hulle vertrek na die beloofde land. Die Here het die dag as die feesdag van die uittog uit Egipte ingestel wat die Israeliete elke jaar moes onderhou (Eks 12:24-27). Die fees word in die noordelike halfrond (waar Egipte en Palestina lê) in hulle lente 9 Maart-April gevier.
Die Engelse naam 'Easter' en die Duitse naam 'Osterfest' herdenk Christus se opstanding uit die dood, soos die ontwaking van die natuur in die lente na die winter-dood, in dieselfde tyd as die ou Angelsaksiese fees van Eastre, Eostre, Ostara, die godin van die lente-ontwaking., waar die naam vandaan kom.
2 Christenfees. Tydens die jaarlikse paasfees van die Jode het Jesus die nag voor sy kruisiging die nagmaal ingestel as herinnering aan sy dood op Goeie Vrydag om die straf van die hele wêreld se sondes te dra sodat ons ewige straf 'verbygaan;' en sy opstanding op Paas-Sondagmôre as sy oorwinning oor sonde en dood sodat ons saam met Hom uit die slaweskap van die sonde bevry word vir die nuwe ewige lewe saam met Christus (1 Kor 11:23-26).
3 Vasstelling van Paasdatum: Sedert die middeleeue vier die christelike kerk die Paasfees op die eerste Sondag na die volmaan na 21 Maart, die lente dag-en-nag-ewening.
4 Die Duitse gebruike ken ek nie. Donderdagaand herdenk egter die instelling van die nagmaal, Vrydag Jesus se kruisiging en Sondag sy opstanding uit die dood.
5 Paaseiers het blykbaar ontstaan uit die Anglo-Germaanse simboliese handelinge wat bedoel was om lewe en vrugbaarheid te bevorder. Die huidige sjokolade eiers wat binne leeg is simboliseer sogenaamd die leë graf van Christus op sy opstandingsdag.
Osterhase, of die Paashaas, soos hy vandag bekend is, het helder gekleurde eiers gelê wat hy vir soet kinders gevat het wat die aand voor die tyd spesiale nessies in hul hoede of kappies reggemaak het daarvoor. Oor die jare heen het die tradisie gegroei, en later het die Paashaas nie meer net eiers gebring nie, maar sjokolade en lekkergoed ook. Dit was ook in Duitsland waar die sjokoladehasies in die 1800's ontstaan het, wat deel uitgemaak het van die Paasfeesvieringe. Pleks daarvan om nessies in hoede vir hom reg te maak, het die Paashaas sy "skatte" in versierde mandjies begin los.
Die Paaseiers word ook buite in die tuin weggesteek, wat die ontdekking van nuwe lewe in die Tuin simboliseer, met ander woorde, soek en vind nuwe lewe.
Dit is 'n antieke Christelike gebruik om gekookte eiers rooi te verf vir Paasfees, om die bloed van Jesus te herdenk.
6 Paasfeesvuur kom waarskynlik uit die ou Germaanse heidens-godsdienstige son- en vrugbare plantegroei-kultus. Bome word gesnoei en die droē snoeisels word op die dorpsmeent gegooi waarmee die paasvuur gemaak word.